b'\n_START_ARTICLE_\nKomet White-Ortiz-Bolelli\n_START_SECTION_\nOdkritje\n_START_PARAGRAPH_\nPrvi je komet opazoval avstralski ljubiteljski astronom Graeme White iz kraja Wollongong v Novem Ju\xc5\xbenem Walesu, Avstralija. Videl ga je skozi binokular kmalu po zahodu Sonca. Opisal ga je kot zvezdo z magnitudo med 1 in 2. Takrat je imel tudi rep dolg 1\xc2\xb0. Zopet ga je opazil 20. maja, vendar \xc5\xbee s prostim o\xc4\x8desom. Rep kometa je narasel v dol\xc5\xbeino do 10\xc2\xb0._NEWLINE_Drugi neodvisni odkritelj je bil pilot Emilio Ortiz pri francoski letalski firmi Air France. Komet je opazil 400 km vzhodno od Madagaskarja. Poro\xc4\x8dal je, da je komet imel magnitudo od 0,5 do 1,0, rep kometa pa je bil dolg okoli 10\xc2\xb0. Nekaj ur pozneje je tehnik Carlos Bolelli na Observatoriju Cerro Tololo postal tretji neodvisni odkritelj kometa._NEWLINE_V naslednjih dneh je komet neodvisno odkrilo \xc5\xa1e ve\xc4\x8d odkriteljev. Po dogovorih o poimenovanju astronomskih teles se lahko odkrito nebesno telo imenuje samo po prvih treh odkriteljih. Vsa odkritja so lahko bila opravljena na ju\xc5\xbeni polobli zaradi orientacije kometove tirnice. Komet se je najbolje videl zelo kratek \xc4\x8das po zahodu Sonca nizko nad obzorjem. Po 24. maju je njegova svetlost hitro padla, po 1. juniju se ni ve\xc4\x8d videl s prostim o\xc4\x8desom.\n_START_SECTION_\nZna\xc4\x8dilnosti\n_START_PARAGRAPH_\nKomet je imel paraboli\xc4\x8dno tirnico . Prison\xc4\x8dje je pre\xc5\xa1el 14. maja 1970, ko je bil od Sonca oddaljen 0,0089 a.e., kar je samo 2 polmera Sonca._NEWLINE_Komet pripada blizuson\xc4\x8devim kometom oziroma Kreutzovi dru\xc5\xbeini kometov. Vsi kometi te dru\xc5\xbeine so nastali z razpadom velikega kometa pred ve\xc4\x8d sto leti. Kometi iz Kreutzove dru\xc5\xbeine kometov se delijo na dve veliki skupini. Nekatere analize so pokazale, da komet White-Ortiz-Bolelli ne spada v nobeno skupino. Verjetno se je \xc5\xbee pred glavnim razpadom odlomil od kometa iz katerega je nastala podkupina II.'